73 אלף טיסות בוטלו בארה"ב בשל סופות - הכי הרבה מאז אסון התאומים - גלובל - TheMarker
73 אלף טיסות בוטלו בארה"ב בשל סופות - הכי הרבה מאז אסון התאומים
גל ביטולי הטיסות שנגרם מתחילת השנה עקב מזג אוויר סוער - המשבר הקשה ביותר של מגזר התעופה מאז ה-11 בספטמבר
13.02.2014 21:01 עודכן ב: 22:25
מספר הטיסות שבוטלו היום בארה"ב היה הגבוה ביותר מאז סופת ההוריקן סנדי בשנת 2012, על רקע סופת שלג קיצונית, רביעית במספר החורף הנוכחי, הפוקדת את מדינות דרום־מזרח ארה"ב.
כ-5,800 טיסות בוטלו היום בארה"ב - המספר הגבוה ביותר מאז ביטול 7,400 טיסות ב-29 באוקטובר 2012 בעקבות סופת ההוריקן סנדי. ביום רביעי בוטלו 4,100 טיסות, המספר הרביעי בגובהו בחורף הנוכחי.
מתחילת 2014, בוטלו 73,400 טיסות, בהן יותר מ-13 אלף רק השבוע, לפי ספקית נתוני התעופה מספלייט (MasFlight). מומחי תעופה העריכו כי גל ביטולי הטיסות שנגרם מתחילת השנה עקב מזג האוויר הסוער, מהווה את הפגיעה החמורה ביותר שספג מגזר חברות התעופה בארה"ב מאז סגירת כל המרחב האווירי של ארה"ב למשך ארבעה ימים בעקבות מתקפות הטרור של ה-11 בספטמבר 2001.
כמעט חמישה מיליון נוסעים הושפעו מביטולי טיסות מתחילת השנה, ו-36.4 מיליון נוסעים נפגעו כתוצאה מעיכובים בטיסות, לפי נתוני מספלייט. העלות הכוללת לצרכנים עקב ביטולי הטיסות והעיכובים מסתכמת עד כה ביותר משלושה מיליארד דולר, לדברי מנכ"ל מספלייט, ג'וש מרקס. סכום זה כולל הוצאות על מלונות וארוחות שבהן נאלצו לשאת הלקוחות, כמו גם פגיעה בתפוקת העבודה עקב עיכובים.
חברות התעופה עצמן הפסידו מתחילת השנה הכנסות של יותר מ-200 מיליון דולר בגין נוסעים שטיסותיהם בוטלו אך לא הזמינו כרטיסים חדשים במקום אלו שבוטלו, אמרה האנליסטית הליין בקר מחברת קוון לאתר החדשות CNN. "הרבעון הראשון של השנה גם ככה אף פעם לא טוב מבחינת חברות התעופה, והרבעון הנוכחי יהיה קשה במיוחד", הוסיפה.